РЕШЕНИЕ НА КОМИСИЯТА
от 29 май 2007 година
за изменение на решения 84/247/ЕИО и 84/419/ЕИО относно родословните книги за животни от рода на едрия рогат добитък
(нотифицирано под номер C(2007) 2199)
(Текст от значение за ЕИП)
(2007/371/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 77/504/ЕИО на Съвета от 25 юли 1977 г. относно чистопородни разплодни животни от рода на едрия рогат добитък (1), и по-специално второ, трето и четвърто тире от член 6 от нея,
като има предвид, че:
(1)
Организациите или сдруженията на животновъди, които водят или създават родословни книги за чистопородни разплодни животни от рода на едрия рогат добитък, могат да бъдат официално признати само ако отговарят на изискванията на Решение 84/247/ЕИО на Комисията (2).
(2)
Животните от рода на едрия рогат добитък могат да бъдат вписани в родословна книга единствено ако отговарят на изискванията на Решение 84/419/ЕИО на Комисията (3).
(3)
Решение 84/419/ЕИО не съдържа специфични разпоредби за създаването на родословни книги за нови породи и предвижда, че единствено чистопородни животни от същата порода могат да бъдат вписвани в основния раздел на родословната книга на дадена порода.
(4)
Все пак специфичният случай на създаване на нови породи следва да се вземе предвид в критериите за вписване на едрия рогат добитък в родословни книги. Създаването на нова порода може да наложи вписването на животни от други породи в основния раздел на дадена родословна книга.
(5)
Следователно е необходимо, по време на периода на създаване на нова родословна книга, да се предвиди дерогация от правилото, според което единствено чистопородни животни от същата порода могат да бъдат вписвани в основния раздел на родословната книга за дадена порода. Този период на създаване следва да бъде определен в програмата за развъждане на организацията или сдружението на животновъди. За да се избегне объркване с името на вече съществуваща порода, за новата порода следва да се избере различно име.
(6)
С оглед на постепенното подобряване на вече съществуващите породи Решение 84/419/ЕИО предвижда, че само женските животни от други породи или нечистопородните женски животни могат да бъдат вписвани в допълнителния раздел на родословната книга. Техните гени могат да бъдат въведени в основния раздел единствено чрез женското им потомство.
(7)
За да се придаде повече гъвкавост на одобрените организации на животновъди, следва също така да бъде разрешено вписването на мъжки животни в допълнителния раздел. За да се избегнат неконтролирани генетични промени в породата, техните гени следва да бъдат въведени в основния раздел единствено чрез женското им потомство.
(8)
За да се гарантира взаимното признаване на родословните книги на една и съща порода и за да се уведомят купувачите на разплодни животни и на зародишните им продукти, вътрешният правилник на официално признатите организации или сдружения на животновъди следва ясно да посочва името на породата и, в случай на нова порода, да определя периода на създаване.
(9)
Освен това е необходимо подхоящите препратки към Регламент (ЕО) № 1760/2000 на Европейския парламент и на Съвета от 17 юли 2000 г. за създаване на система за идентификация и регистрация на едър рогат добитък и относно етикетирането на говеждо месо и продукти от говеждо месо и за отмяна на Регламент (ЕО) № 820/97 на Съвета (4) да се включат в критериите за признаване на организации и сдружения и за вписване на говедата в родословните книги.
(10)
Мерките, предвидени в настоящото решение, са в съответствие със становището на Постоянния комитет по зоотехника,
ПРИЕ НАСТОЯЩОТО РЕШЕНИЕ:
Член 1
Приложението към Решение 84/247/ЕИО е изменено в съответствие с приложението към настоящoто решение.
Член 2
Решение 84/419/ЕИО се изменя, както следва:
1)
Член 1 се заменя със следния текст:
„Член 1
1. За да отговаря на изискванията за вписване в основния раздел на родословната книга за неговата порода, дадено животно трябва:
а)
да произхожда от родители и прародители, които са вписани в основния раздел на родословната книга за същата порода;
б)
да бъде идентифицирано и регистрирано в съответствие с Регламент (ЕО) № 1760/2000 на Европейския парламент и на Съвета (5) и с приетите правила за прилагането му;
в)
да има родословие, установено в съответствие с правилата на тази родословна книга.
2. Чрез дерогация от параграф 1, буква а) чистопородни животни или наследници на чистопородни животни от различни породи могат да бъдат вписани директно в основния раздел на нова родословна книга по време на периода на създаване на родословна книга за нова порода.
Периодът на създаване на нова порода се определя в програмата за развъждане на организацията или сдружението на животновъди, под контрола и с одобрението на компетентните органи, в съответствие с Решение 84/247/ЕИО. На новата порода се дава име, което да не може да бъде объркано с името на вече съществуваща порода.
3. Когато едно животно е вписано в основния раздел на нова родословна книга и когато животното или един от родителите му са вече регистрирани в друга съществуваща родословна книга, следва да се посочи името на тази съществуваща родословна книга, където животното или родителят му са били вписани за първи път след раждане, заедно с номера на оригиналната родословна книга.
2)
В параграфи 1 и 2 oт член 3 думата „женско животнo“ се заменя с думата „животно“.
Член 3
Настоящото решение се прилага от седмия ден след публикуването му в Официален вестник на Европейския съюз.
Член 4
Адресати на настоящото решение са държавите-членки.
Съставено в Брюксел на 29 май 2007 година.